Kunnanvaltuuston kokousten lähettäminen suorana internetissä ja tallenne kunnan nettisivuille

Lapinlahden Kristillisdemokraattien valtuustoryhmä esittää, että selvitetään mahdollisuudet välittää kunnanvaltuuston kokoukset suorina lähetyksinä internetissä. Kokousten jälkeen tallenne voisi lisäksi olla kaikkien katsottavana kunnan nettisivuilla.

Nykyään jo lähes joka neljännen kunnanvaltuuston kokousta voi seurata suorana kotikatsomosta. Vuoden 2017 Kuntaliiton kyselyssä 31 prosenttia kunnista kertoi lähettävänsä valtuuston kokoukset suorana verkossa tai muussa mediassa. Vuonna 2018 määrä oli 38 prosenttia.

Valtuuston kokoukset ovat julkisia päätöksentekopaikkoja, joihin kuntalaiset voivat halutessaan saapua, mutta se ei ole kaikille halukkaille mahdollista. Lapinlahden on hyvä olla mukana luomassa entistä parempaa ja avoimempaa päätöksentekokulttuuria. Julkisuus laajentaa kansalaiskeskustelua sekä kokousten puheenvuorojen ja päätösten leviämistä eteenpäin.

Videoinnin järjestämisessä voi ottaa mallia muista kunnista tai räätälöidä Lapinlahdelle omansa. Taltiointia kannattaisi miettiä myös yhteistyössä kunnan nuorisotoimen, kuvataidelukion tai yhdistysten kanssa. Kuvaukset voidaan toteuttaa myös staattisilla kameroilla.

Se, että kokoukset ovat nähtävillä internetissä, on omiaan syventämään kuntalaisten, myös nuorten, kiinnostusta kunnan päätöksentekoa kohtaan.

Lapinlahdella 5.11.2019

Kristillisdemokraattinen valtuustoryhmä